han viel zit do in Puerto Viejo, as regnet grad tropisch vom  himmel oba aba was aba mag und so widmi wieder amol an post zum thema strossaverkehr... immer as interessants thema in Mittelamerika ;-) vor allem da oeffentlich verkehr in abglegena gebiat... as git z.b. dia microbues, in Honduras saegens daena rapidito. das sind eifach toyota-buesli, und wer so eis haet verdiant sis geld damit dass er luet vo A noch B chauffiart. meischtens wird da rucksack ufs dach bunda (und ma hofft dass as nit afangt regna...) und denn warten alli dass ma abfahrt. und das passiart  erscht denn wenn dr fahrer und sin helfer finden dr bus seg voll. zum teil isch uf anra fahrt dr hinter teil vom fahrzueg scho amol durch jenschtes gepaeck und wara vom markt bsetzt. und im reschtlicha rum zwaengt ma sich wia in da sardinabuechs inna, so dass no as paar luet meh platz haend. natuerlich alles ohni klimaalag in daera meischtens tropisch-fueachta hitz ;-) knapp usserhalb vo dr ortschaft findet denn dr fahrer no 2 witeri luet wo au mitfahra wennd. "tja, scho voll" denkt ma denn. "locker" denkt dr  fahrer ;-) und dia beida luet stiegen au no i. aber das isch normal do, alli haend verstaendnis dafuer, niamert nervt sich dass no zwei meh dazuakoemmend. d'mentalitaet isch viel weniger egoistisch als bi ues. d'luet denken nit dass as unbequemer und enger wird, sondern dass dia andera luet halt au in ihres dorf gfahra werda mueand.  und denn hockt ma also verkruepplet in dem buesli, mit am andera, klienera rucksack uf am schoss, irgendwelchi fremda bei zwuescha da fueass, da am markt erworbena zwiebla  vor sitznochbuerin im gsicht und ma holperet aso dr berg duruf. zsaega isch no dass d'landbevoelkerig tendenziell eher as unhygienischeres leba fueahrt als miar, as duftet also nit immer nu fein uf sonara fahrt. und dr landarbeiter uf dr andera sita haet halt a harta tag ka uf am feld, sini macheta druckt einem uf da hueftknocha, akli staubig und dreckig isch er halt scho worda bim schaffa, und sin schweiss wird zu minem schweiss. so zaemadruckt und duragschuettlet wirds au bald immer heisser... aber ma  muass au ds'positiva gseh, ds'erlebnis vom ako isch viel erfreulicher und intensiver wenn ma aso fahrt und d'duschi herrlich ;-)  da rekord mit somna microbuesli sind ueber luet gsi, dia umghaengta kliekinder nid mit igrechnet... as kann au passiara dass einem irgendwelchi kinder uf da schoss gsetzt werden oder a korb mit amna gueckel dinna! isch no recht speziell ;-)  d'strossa im hochland sind au nit wuerkli dia beschta. eigentlich verdianens dia bezeichnig gar nit :-) aber jetzt sinds zum teil  d'strossa am saniara, vor allem in Guatemala... doet haend miar d'bues am beschta gfalla. as sind (wia ueberall in Mittelamerika) usrangiarti schualbues us da USA, aber ganz farbig agmolt (siehe foti) und ma nennt sie Chickenbus. aber dementsprechend eng sinds wells eigentlich fuer kinder gmacht sind :-)  i glauba ma nennt sie chickenbus well alles, wuerkli ALLES in und uf am bus transportiart wird. hueaner, schwie, melona, zwiebla... dia busreiha bestoennt us 2er sitz und amna ganz schmala gang in dr  mitti. d'sitz werden zum teil aber mit 3 luet bsetzt, so dass da gang verschwindet und dr kassiarer sich waehrend da fahrt zwuescha oder ueber da luet duraquetscha muass bevor er fuer da noegscht usstiegend gascht ds'velo vom dach holt und denn fuer da noegscht waehrend dr fahrt doet doba ds'schwie oder d'melona verstaut ;-)  luschtig isch au dass dia busfahrer zum teil eifach amna kiosk oder amna stand ahalten zum irgendoepis kaufa, vorgeschter z.b. haemer ploetzlich zmittst in dr pampa aghalta well da  busfahrer amna melona-stand a melona kauft haet :-)